Ettepanek: NÕUKOGU OTSUS seisukoha kohta, mille Euroopa Liit võtab EL-Šveitsi ühiskomitees Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) I lisa artikli 3 lõike 3 esimeses lõigus osutatud andmete esitamisest vabastamise küsimuses /* COM/2013/0177 final - 2013/0093 (NLE) */





SELETUSKIRI 1. ETTEPANEKU TAUST Kaubaveoga seotud kontrolli ja formaalsuste lihtsustamist ning tolli turvameetmeid käsitleva Euroopa Ühenduse ja Šveitsi Konföderatsiooni vahelise lepingu[1] eesmärk on säilitada kontrolli ja formaalsuste lihtsustatud kord kaupade liikumisel üle piiri ning ladus kaubavahetus lepinguosaliste vahel, tagades samal ajal tarneahela kõrgetasemelise turvalisuse. Kolmandatesse riikidesse suunduva ekspordi puhul on kirjeldatud turvalisus tagatud muu hulgas kohustusega esitada ekspordiriigi tolliasutusele väljumise ülddeklaratsioon, mis sisaldab andmeid turvalisuse kohta. Kui kaup väljub Šveitsi tolliterritooriumilt kolmandasse riiki läbi Liidu tolliterritooriumi, tuleb deklaratsioonis esitatud andmed turvalisuse kohta edastada Euroopa Liidu territooriumil asuvale väljumisasutusele. Sama menetlust kohaldatakse ka kaupade suhtes, mis eksporditakse liidust läbi Šveitsi, sel juhul esitatakse andmed šveitsis asuvale väljumisasutusele. Kõnealuse lepingu täitmise ja nõuetekohase rakendamise eest vastutab lepingu artikli 19 lõike 1 kohaselt moodustatud ühiskomitee. Ühiskomitee võib määrata kindlaks, millistel juhtudel ei ole nimetatud andmete esitamine vajalik. Andmete edastamisest vabastatakse tingimusel, et see ei mõjuta lepinguga tagatud turvalisuse taset. Käesoleva EL-Šveitsi ühiskomitee otsuse eelnõu eesmärk on sätestada erand turvalisust käsitlevate andmete edastamise kohustusest teatavate lennutranspordi teel toimuvate kaudsete eksporitehingute puhul. Ohutustaseme säilitamise tingimus loetakse täidetuks, kui enne lasti õhusõidukile laadimist esitavad lennuettevõtjad kogu kauba selle turvalisuse kontrollimiseks vastavalt Chicago rahvusvahelise tsiviillennunduse konventsiooni 17. lisale. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Šveitsi tolliasutus on ühiskomitee otsuse eelnõu heaks kiitnud. Mõju hindamine Mõju hindamist ei ole vaja, kuna otsus hõlmab lepingu sätte rakendamist ilma lepingu sisu muutmata. 3. ETTEPANEKU ÕIGUSLIK KÜLG Käesolev nõukogu otsuse ettepanek on õigusakt, milles käsitletakse Euroopa Liidu seisukohta, mis tuleb võtta EL-Šveitsi ühiskomitees Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) teatavate sätete rakendamise küsimuses. Kooskõlas nõukogu 25. juuni 2009. aasta otsuse 2009/556/EÜ (lepingu ajutise kohaldamise ja sõlmimise kohta)[2] artikli 5 esimese lõiguga otsustab liidu ühise seisukoha ühiskomitees komisjoni ettepanekul nõukogu kvalifitseeritud häälteenamusega. 4. MÕJU EELARVELE Ettepanekul ei ole mõju ELi eelarvele. 5. VALIKULISED ÜKSIKASJAD Puuduvad 2013/0093 (NLE) Ettepanek: NÕUKOGU OTSUS seisukoha kohta, mille Euroopa Liit võtab EL-Šveitsi ühiskomitees Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) I lisa artikli 3 lõike 3 esimeses lõigus osutatud andmete esitamisest vabastamise küsimuses EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9, võttes arvesse Euroopa Ühenduse ja Šveitsi Konföderatsiooni vahelist 25. juunil 2009. aastal sõlmitud lepingut, mis käsitleb kaubaveoga seotud kontrolli ja formaalsuste lihtsustamise ning tolli turvameetmeid (edaspidi „leping”)[3], võttes arvesse nõukogu 25. juuni 2009. aasta otsust 2009/556/EÜ eespool osutatud lepingu ajutise kohaldamise ja sõlmimise kohta,[4] eriti selle artikli 5 esimest lõiku, võttes arvesse Euroopa Komisjoni ettepanekut ning arvestades järgmist: (1) kooskõlas lepingu artikliga 21 vastutab lepingu täitmise eest ühiskomitee (edaspidi „EL-Šveitsi ühiskomitee”), mis on loodud kõnealuses lepingu kohaselt. (2) Lepingu I lisa artikli 3 lõike 3 teises lõigus on sätestatud, et ühiskomitee võib määrata kindlaks, millistel juhtudel ei ole esimeses lõigus osutatud andmete esitamine vajalik, kui see ei mõjuta käesoleva lepinguga tagatud turvalisuse taset, ON TEINUD JÄRGMISE OTSUSE: Artikkel 1 Seisukoht, mille Euroopa Liit võtab EL-Šveitsi ühiskomitees lepingu I lisa artikli 3 lõike 3 esimeses lõigus osutatud andmete esitamisest vabastamise küsimuses, on esitatud lisas olevas EL-Šveitsi ühiskomitee otsuse eelnõus. Artikkel 2 Pärast vastuvõtmist avaldatakse ühiskomitee otsus Euroopa Liidu Teatajas. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja LISA EELNÕU EL-ŠVEITSI ÜHISKOMITEE OTSUS nr .../2013, [kuupäev], millega määratakse kindlaks, millistel juhtudel ei ole Euroopa Ühenduse ja Šveitsi Konföderatsiooni vahel 25. juunil 2009. aastal sõlmitud lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) I lisa artikli 3 lõike 3 esimeses lõigus osutatud andmete esitamine vajalik ÜHISKOMITEE, võttes arvesse Euroopa Ühenduse ja Šveitsi Konföderatsiooni vahel 25. juunil 2009. aastal sõlmitud lepingut, mis käsitleb kaubaveoga seotud kontrolli ja formaalsuste lihtsustamist ning tolli turvameetmeid (edaspidi „leping”), eriti selle artikli 21 lõiget 3 ja I lisa artikli 3 lõike 3 teist lõiku, ning arvestades järgmist: (1) lepingu eesmärk on säilitada kontrolli ja formaalsuste lihtsustatud kord kaupade piiriülesel liikumisel ja lepinguosaliste vahelise kaubanduse sujuv toimimine, tagades samas tarneahela kõrgetasemelise turvalisuse. (2) Lepinguosalised on võtnud kohustuse tagada oma tolliterritooriumil selline turvalisuse tase, mis vastab Euroopa Liidus kehtivate õigusaktide kohaste meetmetega kehtestatud tasemele. (3) Kui kaup viiakse ühe lepinguosalise tolliterritooriumilt kolmandasse riiki läbi teise lepinguosalise territooriumi, siis esimesena nimetatud lepinguosalise pädevale asutusele esitatud väljumise ülddeklaratsiooni andmed turvalisuse kohta tehakse teatavaks teisena nimetatud lepinguosalise pädevale asutusele. (4) Ühiskomitee võib määrata kindlaks, millistel juhtudel ei ole nimetatud andmete esitamine vajalik, kui see ei mõjuta käesoleva lepinguga tagatud turvalisuse taset. (5) Euroopa Liit ja Šveitsi Konföderatsioon on Chicago rahvusvahelise tsiviillennunduse konventsiooni lepinguosalised. Kõnealuse konventsiooni 17. lisas on sätestatud, et tsiviillennunduse kaitsmiseks ebaseadusliku sekkumise eest peavad lennuettevõtjad esitama kogu lasti enne õhusõidukile laadimist selle turvalisuse kontrollimiseks. (6) Euroopa Ühendus ja Šveitsi Konföderatsioon on seotud 21. juunil 1999. aastal sõlmitud õhutranspordialase kokkuleppega, millega reguleeritakse eelkõige lendude turvalisusega ja lennundusjulgestusega seotud küsimusi, ON VASTU VÕTNUD KÄESOLEVA OTSUSE: Artikkel 1 Lepingu I lisa artikli 3 lõike 3 esimeses lõigus osutatud andmete edastamine ei ole kauba eksportimisel nõutav järgmiste juhtude korral: (a) kaupade eest vastutab lennufirma, kes korraldab kaupade transportimise väljapoole lepinguosaliste tolliterritooriumi; (b) kauba väljavedu teise konventsiooniosalise tolliasutuse kaudu toimub õhutranspordiga; (c) kohas, kust kaupu eksporditakse on esitatud pädevale tolliasutusele väljumise ülddeklaratsioon või ekspordiga seotud tollideklaratsioon, mis vastab ülddeklaratsioonile kehtestatud nõuetele; (d) kui kaup jõuab teise lepinguosalise tolliterritooriumil asuvasse väljumistolliasutusse, esitab vedaja kõnealusele asutusele, kui asutus seda taotleb, koopia asjaomaste kaupade väljumise koonddeklaratsioonist. Artikkel 2 Käesolev otsus jõustub selle vastuvõtmisele järgneval päeval. Brüssel, ÜHISKOMITEE NIMEL EESISTUJA [1] ELT L 199, 31.7.2009, lk 24. [2] ELT L 199, 31.7.2009, lk 22. [3] ELT L 199, 31.7.2009, lk 24. [4] ELT L 199, 31.7.2009, lk 22.